2 หุ้นลีสซิ่งจับมือบวก หลังสินเชื่อเติบโตโดดเด่น
2 หุ้นลิสซิ่งจับมือบวก กูรูมองสินเชื่อเติบโตสวย หนุนกำไรปี 59-60 โตโดดเด่น โดย ณ เวลา 11.30 น. SAWAD ราคาอยู่ที่ 40.50 บ. บวก 1.50 บ. MTLS ราคาอยู่ที่ 19.00 บ. บวก 0.20 บ. 
19 ส.ค. 2559

ผู้สื่อข่าวรายงานว่า ณ.เวลา 11.30 น. ราคาหุ้นบริษัทศรีสวัสดิ์ พาวเวอร์ 1979 จำกัด (มหาชน) หรือ SAWAD ราคาอยู่ที่ 40.50 บาท บวก 1.50 บาท หรือ 3.85% มูลค่าซื้อขาย 340.72 ล้านบาท และราคาหุ้น เมืองไทย ลิสซิ่ง จำกัด (มหาชน) หรือ MTLS ราคาอยู่ที่ 19.00 บาท บวก 0.20 บาท หรือ 1.06% มูลค่าซื้อขาย 36.76 ล้านบาท 
ด้านบล.ฟินันเซีย ไซรัส ระบุในบทวิเคราะห์ฯ แนะนำหุ้น บมจ.เมืองไทย ลิสซิ่ง (MTLS) และบมจ.ศรีสวัสดิ์ พาวเวอร์ 1979 (SAWAD) โดยได้ปรับราคาพื้นฐานของ SAWAD ไปเป็นปี 60 ที่ 53 บาท และคงคำแนะนำ“ซื้อ” และปรับ Loan growth เพิ่มขึ้นเป็น 40%
อย่างไรก็ตามยังคงกำไรปีนี้ที่ 1.77 พันล้านบาท เพิ่มขึ้น 32% จากปีก่อน และปีหน้าที่ 2.2 พันล้านบาท เพิ่มขึ้น 25% จากปีนี้ เพราะ Loan yield เริ่มอ่อนตัวลงจากการแข่งขันสูงขึ้น และบริษัทเริ่มโฟกัสกลุ่มลูกค้าที่มีความเสี่ยงต่ำมากขึ้น
นอกจากนี้ ได้ให้ราคาพื้นฐานของ MTLS ที่ 28 บาท ในแง่ของ Loan growth ที่สูงกว่า คาดมากกว่า 50% ต่อปีเพราะยังมีพื้นที่ในการขยายสาขาอีกมาก ทำให้กำไรในช่วง 2 ปีนี้ (ปี 59-60) โตเฉลี่ย 36%
ขณะที่ SAWAD โตเฉลี่ย 27% แม้ MTLS จะมี PE ปีหน้า 26 เท่า แพงกว่า SAWAD ที่อยู่ที่ 18.4 เท่า แต่เทียบกับการเติบโต MTLS มี PEG เพียง 0.5 เท่า ขณะที่ SAWAD 1.5 เท่า